Die wieg van die mens lê in Noordelike BotswanaJacks-kamp by die Makgadikgadi-soutpanne tussen Maun en Francistown in Botswana. Foto: Botswana.co.za Wetenskaplikes se ontdekking dat die mens se eerste tuisland Botswana was, is nou internasionaal groot nuus. Die gebied, waar die Makgadikgadi-soutpanne vandag is, was egter ongeveer twee miljoen jaar gelede ŉ hoogs interessante gebied met ŉ reusemeer gevoed deur riviere wat vandag in verskillende rigtings in oseane uitmond. Herman Toerien het na hierdie prehistoriese geskiedenis gaan ondersoek instel. Die verhaal wat nou oor die plek van herkoms van die mens (Homo sapiens) ontvou, maak maar ŉ fraksie uit van die prehistoriese geskiedenis van die gebied wat nou as die Makgadikgadi in die noorde van Botswana bekendstaan. Die gebied bestaan meestal uit soutpanne, maar was eens ŉ reusemeer van tussen 80 000 en 275 000 vierkante kilometer groot. Sommige bronne verwys na dié prehistoriese watermassa as ŉ binnelandse oersee. Hoewel die reënval by tye veel hoër was as nou, het die oorspronklike water van die Kunenerivier gekom, wie se loop later so verander het, dat die water nou na die Atlantiese Oseaan vloei. Die Okavango, die boloop van die Zambezi- en die Cuando-rivier het in dié meer uitgeloop. Die Okavango loop steeds in die Okavango-moeras in die vorm van ŉ delta uit, wat eens die buiterand van die Makgadikgadi uitgemaak het. Dié meer self was sowat 30 meter diep. Prof. Vanessa Heyes saam met lede van ‘n gemeenskap in die oostelike Omaheke in Namibië, wat ook aan die navorsing oor die wieg van die mensdom deelgeneem het. Foto: Chris Bennett/Evolving Picture/UP Die mens was slegs sowat die laaste 200 000 jaar ’n inwoner van dié gebied. Sedert die meer ongeveer 20 000 jaar gelede begin oorloop het en na die Zambezirivier begin dreineer het, het die meer ook geleidelik begin opdroog. Die meer is egter ook geleidelik deur slik van die Okavango en waaisand gevul. Die mense van dié gebied het egter reeds sowat 130 000 jaar gelede begin migreer, en die groot migrasie het tot ongeveer 110 000 jaar gelede geduur. Voor die meer gevorm het, het hierdie binnelandse riviere in die Limpopo gedreineer. Lees meer in Wikipedia hier wat reeds die nuutste inligting bevat.